
Republika Hrvatska		
Općinski sud u Vinkovcima
Prekršajni odjel 
Ul. Vladimira Nazora br. 4   
32100 Vinkovci                                                                                           
Poslovni broj: Pp-1294/2026-7
                   

U   I M E   R E P U B L I K E   H R V A T S K E


P R E S U D A

Općinski sud u Vinkovcima, po sucu Idi Jurić, uz sudjelovanje zapisničara Anite Subašić, u prekršajnom predmetu protiv I-okrivljenika Josipa Mandića zbog prekršaja iz čl. 10. st. 1. t. 1. i 3. i čl. 19. st. 1. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24) i II-okrivljene Sabine Pungrčar, zbog prekršaja iz čl. 10. st. 1. t. 1. i 3. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24), povodom podnesenog optužnog prijedloga Policijske uprave vukovarsko-srijemske, Policijske postaje Vinkovci, Klasa: 211-07/26-5/20336, Ur. broj: 511-15-10-26-1 od 6. kolovoza 2026. u žurnom postupku, a nakon ispitivanja okrivljenika, 6. kolovoza 2026. objavio je i

p r e s u d i o  j e

I	I-okrivljenik: Josip Mandić, OIB: 90139404099, sin Branislava i Slobodanke rođene Jarić, rođen 27.08.2004. u Osijeku, sa prebivalištem u Duboševici, Ul. A. Stepinca kbr. 1, državljanin Republike Hrvatske, keramičar, nezaposlen, bez prihoda i imovine, živi u izvanbračnoj zajednici, bez djece, prekršajno kažnjavan, 

II-okrivljena: Sabina Pungrčar rođena Bunčić, OIB: 25359347544, kći Aleksandre i Ivane rođene Gunjača, rođena 7.09.2002. u Vinkovcima, sa prebivalištem u Vinkovcima, Ul. M. Marulića kbr. 5, državljanka Republike Hrvatske, domaćica, bez prihoda i imovine, živi u izvanbračnoj zajednici, majka četvero djece, prekršajno nekažnjavana,

k r i v i  s u

	I-okrivljenik
što je 5. kolovoza 2026. u 13:00 sati u Vinkovcima, u stanu na adresi Ul. K. Mislava kbr. 9, ponovio nasilje u obitelji (kažnjen pravomoćnom presudom Općinskog suda u Vinkovcima, Stalna služba u Županji broj: PP-1024/2026-6 od 19.06.2026. godine, zbog počinjenog prekršaja opisanog u čl. 22. st. 1. Zakona o zaštiti od nasilja u obitelji, počinjenog na štetu izvanbračne supruge Sabine Pungrčar) tako što je počinio psihičko nasilje na štetu svoje izvanbračne supruge Sabine Pungrčar što je kod iste izazvalo povredu dostojanstva i uznemirenost, na način da joj se obratio riječima: „Kurvo nećeš pričat s njim!“, nakon čega je isti počinio i nasilje u obitelji primjenom fizičke sile uslijed koje nije nastupila tjelesna ozljeda na štetu svoje izvanbračne supruge Sabine Pungrčar na način da ju je jastukom više puta udario u predjelu tijela i glave, a potom je Sabinu objema rukama odgurnuo u predjelu tijela, te snažno uhvatio u predjelu vrata i ruku, onemogućavajući joj da se udalji od njega. Nakon što je Sabina nazvala policiju, okrivljeni Josip ponovno je uhvatio Sabinu u predjelu vrata, te joj se obratio riječima: „Ti si kurva i narkomanka koja laže“.

dakle, kao član obitelji ponovio psihičko i fizičko nasilje u obitelji,

time je počinio prekršaj iz čl. 10. st. 1. t. 1. i 3. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24),  kažnjiv po čl. 22. st. 2. istog Zakona, 

II-okrivljena
što je 5. kolovoza 2026. u 13:00 sati u Vinkovcima, u stanu na adresi Ul. K. Mislava kbr. 9, počinila nasilje u obitelji i to psihičko nasilje na štetu svog izvanbračnog supruga Josipa Mandića, koje je kod istog izazvalo povredu dostojanstva i uznemirenost, tako što mu se obratila riječima: „Kurvin sine!“, te je počinila i nasilje u obitelji primjenom fizičke sile uslijed koje nije nastupila tjelesna ozljeda na štetu svog izvanbračnog supruga Josipa Mandića tako što ga je objema rukama uhvatila u predjelu vrata, te ga je noktima ogrebala po vratu,

dakle, kao član obitelji počinila psihičko i fizičko nasilje u obitelji,

time je počinio prekršaj iz čl. 10. st. 1. t. 1. i 3. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24),  kažnjiv po čl. 22. st. 1. istog Zakona, 

te stoga, a temeljem istog propisa, okrivljenicima se

i z r i č e

	I-okrivljeniku novčana kazna od 900,00 EUR /devetsto eura/, a

temeljem čl. 40. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22), I-okrivljeniku vrijeme uhićenja uračunava se u novčanu kaznu, a kao vrijednost 2 /dva/ dana zatvora tj. 79,64 EUR (sedamdeset devet eura i šezdeset četiri centa),te je I-okrivljenik dužan platiti preostali iznos novčane kazne  od 820,36 EUR /osamsto dvadeset eura i trideset šest centi/.


II-okrivljenoj 
	novčana kazna od 300,00 EUR /tristo eura/, a 

[bookmark: Tekst250]temeljem čl. 40. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22), II-okrivljenoj vrijeme uhićenja uračunava se u novčanu kaznu, a kao vrijednost 1 /jedan/ dan zatvora tj. 39,82 EUR (trideset devet eura i osamdeset dva centa), te je II-okrivljena dužna platiti preostali iznos novčane kazne  od 260,18 EUR /dvjesto šezdeset eura i osamnaest centi/.

Temeljem čl. 33. st. 11. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), okrivljenici, a svaki posebno, su dužni novčanu kaznu platiti u roku 30 /trideset/ dana od dana pravomoćnosti presude, a ako okrivljenici u ovom roku plate dvije trećine izrečene novčane kazne, temeljem čl. 152. st. 3. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), novčana kazna smatrat će se u cijelosti plaćenom. 
Ukoliko okrivljenici u ovom roku ne plate novčanu kaznu u cijelosti ili djelomično, ista će se temeljem čl. 34. st. 1. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), naplatiti prisilno.

II	Temeljem čl. 139. st. 3. u svezi čl. 138. st. 2. i st. 3. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), okrivljenici, a svaki posebno, su dužni platiti troškove prekršajnog postupka u paušalnom iznosu od 30,00 EUR /trideset eura/ u roku od 30 /trideset/ dana od dana pravomoćnosti presude, u protivnom isti će se naplatiti prisilnim putem.

III 	Temeljem čl. 182. t. 1. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22),

I-okrivljenik: Josip Mandić,

oslobađa se od optužbe

da 5. kolovoza 2026. u 13:00 sati u Vinkovcima, u stanu na adresi Ul. K. Mislava kbr. 9, kao počinitelj nasilja u obitelji, nije postupio u skladu s izrečenom zaštitnom mjerom zabrane približavanja, uznemiravanja i/ili uhođenja žrtve nasilja u obitelji, prema izvanbračnoj supruzi Sabini Pungrčar na adresi u Vinkovcima, Marka Marulića kbr.5 i bilo gdje drugdje gdje se zateknu na udaljenost manju od 100 (sto) metara u trajanju od 1 (jednog) mjeseca, a koja mu je izrečena Presudom Općinskog suda u Vinkovcima, Stalna služba u Županji Poslovni broj: Pp - 1024/2026-2 od 19.06.2026., pravomoćna 19.06.2026. i izvršna 19.07.2026., a koju provodi Policijska postaja Vinkovci u vremenu od 19.07.2026. godine do 19.08.2026. godine, dakle kao počinitelj nasilja u obitelji, gore opisanim protupravnim ponašanjem, nije postupio u skladu s izrečenom zaštitnom mjerom zabrane približavanja, uznemiravanja i uhođenja žrtve.

te da je time počinio prekršaj kažnjiv po čl. 24. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24).

Obrazloženje

1. Policijska uprava vukovarsko-srijemska, Policijska postaja Vinkovci podnijela je optužni prijedlog Klasa: 211-07/26-5/20336, Ur. broj: 511-15-10-26-1, 6. kolovoza 2026. protiv I--okrivljenika Josipa Mandića zbog prekršaja iz čl. 10. st. 1. t. 1. i 3. i čl. 19. st. 1. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24) i II-okrivljene Sabine Pungrčar, zbog prekršaja iz čl. 10. st. 1. t. 1. i 3. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24), činjenično i pravno opisanih kao i u izreci.
	
2. Prekršajni postupak vođen je po pravilima žurnog postupka, jer su okrivljenici uhićeni i dovedeni na sud, gdje su ispitani.
2.1. I-okrivljenik je u obrani izjavio, da prekršaje koji mu se stavljaju na teret po optužnom prijedlogu djelomično priznaje i da se u tom dijelu smatra krivim. I-okrivljenik je izjavio,  da nije točno da je kršio zaštitnu mjeru zabrane približavanja izvanbračnoj supruzi Sabini jer je ista izrečena presudom od 19. lipnja 2026. koja je isti dan postala i pravomoćna te je bila određena na jedan mjesec. U pogledu ponavljanja nasilja koji djelomično priznaje izjavio je da jeste izrekao riječi koje su navedene u optužnom prijedlogu iz razloga što je Sabina pričala na mobitel sa bivšim dečkom iako je znala da mu to smeta te joj je zbog toga u afektu i rekao da je kurva i da neće s njim pričati. Osporava da bi počinio fizičko nasilje prema Sabini kako to piše u optužnom prijedlogu jer je samo bacio jastuk na nju koji ju nije povrijedio. U jednom trenutku došlo je do međusobnog naguravanja te ju je uhvatio svojom desnom rukom za vrat jer je ona  također hvatala njega za vrat i tom prilikom mu zadala i udarac u lice. 

2.2. II-okrivljena je u obrani izjavila da prekršaj koji joj se stavlja na teret po optužnom prijedlogu ne priznaje i da se za isti ne smatra krivom. II-okrivljena je izjavila da nije točno da se Josipu obratila riječima kurvin sin niti da ga je na bilo koji način fizički napala. Istina je da je Josip napao nju tako da ju je prvo pogodio jastukom, zatim je došao za njom u kupatilo te nije htio izaći van te ga je rukom odgurnula a on je nju uhvatio rukom oko vrata, a ona ga je gurala kako bi se izvukla i maknula od njega, a moguće je da ga je ogrebala.  Njegovo ponašanje me povrijedilo i uznemirilo.  

3. U dokaznom postupku sudac je pročitao i izvršio uvid u: Zapisnik o ispitivanju osumnjičenika na ime Josip Mandić, Zapisnik o ispitivanju osumnjičenika na ime Sabina Pungrčar, Obrazac o provedenom postupku pojedinačne procjene potreba žrtve za zaštitom na ime Josip Mandić, Obrazac o provedenom postupku pojedinačne procjene potreba žrtve za zaštitom na ime Sabina Pungrčar, Obrazac rizičnih faktora za ponavljanje nasilničkog ponašanja na ime Josip Mandić, Obrazac rizičnih faktora za ponavljanje nasilničkog ponašanja na ime Sabina Pungrčar, Izvješće o pruženoj intervenciji povodom dojave o nasilju u obitelji policijskih službenika PP Vinkovci, Presuda Općinskog suda u Vinkovcima, Stalna služba u Županji broj: Pp-1024/2026-6 uz potvrdu pravomoćnosti Zapisnik o ispitivanju prisutnosti alkohola u organizmu serijskog broja: 2452965, Zapisnik o ispitivanju prisutnosti alkohola u organizmu serijskog broja: 2452966, Izvješće o uhićenju na ime Josip Mandić, Obavijest serijskog broja: 570395 i Obavijest serijskog broja: 570394 i potvrde Odjela za prekršajne evidencije za I-okrivljenika i II-okrivljenu.

3.1. Uvidom u zapisnike o ispitivanju osumnjičenika utvrđeno je da su isti u bitnom iskazivali kao i na raspravi od 6. kolovoza 2026.
3.2. Uvidom u obrasce o provedenom postupku pojedinačne procjene potreba žrtve za zaštitom i obrasce rizičnih faktora za ponavljanje nasilničkog ponašanja utvrđeno je da nema potrebe za primjenom posebnih mjera zaštite, da je kod I-okrivljenika vidljivo crvenilo na vratu, dok je II-okrivljena uplakana i vidno uznemirena, te da ne postoje rizični faktori za ponavljanje nasilničkog ponašanja. 
3.3. Uvidom u presudu Općinskog suda u Vinkovcima, Stalna služba u Županji broj: Pp-1024/2026-6 uz potvrdu pravomoćnosti utvrđeno je da je I-okrivljenik prekršajno kažnjen za počinjenje prekršaja iz čl. 22. st. 1. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24) za koji je prekršaj kažnjen novčanom kaznom te mu je izrečena zaštitna mjera zabrane približavanja, uznemiravanja ili uhođenja žrtve nasilja u obitelji Sabine Pungrčar u trajanju od jednog mjeseca koja će se izvršiti po pravomoćnosti presude, a koja presuda je pravomoćna 19. lipnja 2026. 
3.4. Uvidom u izvješća o uhićenju utvrđeno je da je I-okrivljenik uhićen 5. kolovoza 2026. u 14:41 sati, a II-okrivljena 6. kolovoza 2026. u 09:00 sati, te su oboje 6. kolovoza 2026. u 10:30 sati dovedeni pred nadležni Sud gdje su pušteni na slobodu. 
3.5. Sudac je nakon izvršenog suočenja konstatirao I-okrivljenik i II-okrivljena prilikom suočenja iskazuju energično i emotivno s obzirom na kratak protek vremena od spornog događaja. 
	3.6. Tužitelj je predložio da se okrivljenici kazne po zakonu kako je predloženo u optužnom prijedlog.
3.7. Uvidom u potvrde Odjela za prekršajne evidencije za I-okrivljenika i II-okrivljenu utvrđeno je da je I-okrivljenik prekršajno kažnjen za počinjenje prekršaja iz čl. 22. st. 1. Zakona o zaštiti od nasilja u obitelji dok je II-okrivljena prekršajno nekažnjavana. 

4. Temeljem iskaza okrivljenika i provedenog dokaznog postupka, sudac smatra dokazanim da su okrivljenici kritičnog vremena počinili međusobno psihičko i fizičko nasilje uslijed kojeg nije nastala ozljeda, odnosno da je I-okrivljenik isto ponovio jer je pravomoćno kažnjen, presudom Općinskog suda u Vinkovcima, Stalna služba u Županji broj: Pp-1024/2026-6, a budući da sudac nije utvrdio okolnosti koje bi isključivale njihovu prekršajnu odgovornost, proglasio je okrivljenike prekršajno odgovornima za predmetni prekršaj, te je temeljem čl. 22. st. 1. i 2. Zakona o zaštiti od nasilja u obitelji („Narodne novine“ broj 70/17, 126/19, 84/21, 114/22, 36/24), I-okrivljeniku izrekao novčanu kaznu od 900,00 EUR /devetsto eura/, a kako je I-okrivljenik nakon počinjenog prekršaja uhićen jer je prijetila opasnost da bi mogao nastaviti činjenje istog prekršaja, te stoga, a temeljem čl. 40. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22), I-okrivljeniku vrijeme zadržavanja uračunava se u izrečenu novčanu kaznu, a kao vrijednost 2 /dva/ dana zatvora tj. 79,64 EUR (sedamdeset devet eura i šezdeset četiri centa), te je I-okrivljenik dužan platiti preostali dio novčane kazne od 820,36 EUR /osamsto dvadeset eura i trideset šest centi/, a II-okrivljenoj izrekao novčanu kaznu od 300,00 EUR /tristo eura/, a kako je II-okrivljena nakon počinjenog prekršaja uhićena jer je prijetila opasnost da bi mogla nastaviti činjenje istog prekršaja, te stoga, a temeljem čl. 40. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22), II-okrivljenoj vrijeme zadržavanja uračunava se u izrečenu novčanu kaznu, a kao vrijednost 1 /jedan/ dan zatvora tj. 39,82 EUR (trideset devet eura i osamdeset dva centa), te je II-okrivljena dužna platiti preostali dio novčane kazne od 260,18 EUR /dvjesto šezdeset eura i osamnaest centi/.

	5. Prilikom odmjeravanja kazne sudac je cijenio sve okolnosti iz čl. 36. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), te nije utvrdio osobitih olakotnih okolnosti koje bi mogao ocijeniti prilikom donošenje odluke o kazni, te je temeljem istih novčanu kaznu odmjerio u visini naznačenoj u izreci presude, a pri tome je sudac uzeo u obzir i imovinsko stanje okrivljenika, očekujući da će se i ovako odmjerenom kaznom postići svrha kažnjavanja.

	6. Temeljem čl. 139. st. 3. u svezi čl. 138. st. 3. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18, 114/22), sudac je okrivljenike, svakog posebno, obvezao na plaćanje paušalnih troškova prekršajnog postupka kako je navedeno u izreci, koji iznos je primjeren kako složenosti i dužini trajanja postupka, tako i imovnom stanju okrivljenika. 

	7. Nakon provedenog dokaznog postupka, osobito uvida u pravomoćnu presudu Općinskog suda u Vinkovcima, Stalna služba u Županji broj: Pp-1024/2026-6 uz potvrdu pravomoćnosti, sudac je utvrdio da okrivljenik nije počinio prekršaj na način kako mu se to optužnim prijedlogom stavlja na teret. Naime, navedenom presudom okrivljeniku je izrečena zaštitna mjera zabrane približavanja, uznemiravanja ili uhođenja žrtve nasilja u obitelji Sabine Pungrčar u trajanju od jednog mjeseca koja će se izvršiti po pravomoćnosti presude, a koja presuda je pravomoćna 19. lipnja 2026. Budući da je ista mjera određena u trajanju od jednog mjeseca te da se izvršava od pravomoćnost, odnosno od 19. lipnja 2026. do 19. srpnja 2026., razvidno je da okrivljenik nije mogao počinit predmetni prekršaj 5. kolovoza 2026., budući je zaštitna mjera već istekla. Slijedom navedenog sudac je temeljem čl. 182. t. 1. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22), donio presudu kojom se okrivljenik oslobađa od optužbe za navedeni prekršaj.

	8. Slijedom utvrđenog činjeničnog stanja riješeno je kao u izreci ove presude. 

U Vinkovcima 6. kolovoza 2026.

   	   Zapisničar                                                                                    Sudac
Anita Subašić, v. r.                                                                        Ida Jurić, v.r.
                                                                                                          

Uputa o pravnom  lijeku
	Protiv ove presude nezadovoljne stranke imaju pravo žalbe Visokom prekršajnom sudu Republike Hrvatske u roku od 8 /osam/ dana od dana primitka presude. Žalba se podnosi u dva istovjetna primjerka, a putem Općinskog suda u Vinkovcima, Prekršajnog odjela.
	

Dostaviti:
1. I-okrivljeniku, 
2. II-okrivljenoj,
3. tužitelju,
4. Hrvatski zavod za socijalni rad, po pravomoćnosti
5. spis


 Za točnost otpravka - ovlašteni službenik 
							         Smilja Majstorović

